Når eleverne på 50 udvalgte skoler møder ind til første time efter sommerferien, er det til en kortere skoledag.

De lange skoledage har været en varm kartoffel i debatten om folkeskolen, og nu har Undervisningministeriet sat gang i en forsøgsordning, der fritager 50 skoler fra minimumskravet til antallet af årlige undervisningstimer. Dermed får skolerne større selvbestemmelse og mulighed for at tilrettelægge skoledagen mere fleksibelt.

Men forsøget er et angreb på den knap tre år gamle folkeskolereform, mener professor Niels Egelund fra Institut for Uddannelse og Pædagogik på Aarhus Universitet.

- Jeg opfatter det, ministeren kommer med nu, som en protest mod skolereformen og som et knæfald for Danmarks lærerforening, siger han.